LIV.  Ecclesiam S. Mariae de Reno tuendam suscipit et ejus bona ac jura confirmat.   (Velletri, Maii 3.) [TROMBELLI,  Mem. di Reno,  p. 376.]
Author: Lucius III

LUCIUS episcopus, servus servorum Dei, dilectis filiis GERARDO priori ecclesiae Sanctae Mariae de Reno, ejusque fratribus, tam praesentibus quam futuris, regularem vitam professis in perpetuum.

Cum nobis sint, licet immeritis, omnium Ecclesiarum cura et sollicitudo commissae, pro statu Ecclesiae vestrae pastoralem cogimur sollicitudinem gerere, et paci vestrae, prout nobis Dominus dederit, intendere diligenter. Ut autem a pravorum incursibus apostolica sitis defensione muniti, Ecclesiam vestram in qua divino estis obsequio mancipati, inducti piis precibus et justis postulationibus vestris, sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum ipsum in quo praedicta ecclesia constructa est, cum omnibus pertinentiis suis; ecclesiam Sancti Andreae, in Turricella, ecclesiam Sancti Domini juxta Bognum, ecclesiam Sancti Salvatoris; possessiones quae fuerunt Gerardi de Sala; ecclesiam Sanctae Paxedis, sicut a piae memoriae praedecessoribus nostris Anastasio et Alexandro, Romanis pontificibus, vobis concessa est, salvo jure et reverentia cardinalis qui pro tempore in eadem ecclesia fuerit; ecclesiam Sancti Jacobi quae dicitur Casa Dei, cum pertinentiis suis; pontem qui juxta ecclesiam vestram super Renum situs est, cum suis possessionibus. Libertates quoque et immunitates rationabiliter indultas a bonae memoriae Henrico et Girardo Bononien. episcopis ecclesiae vestrae, et aliis ecclesiis vestris quas praediximus, videlicet ut cum omnibus rebus suis, tam mobilibus quam immobilibus, ab omni conditione et a servitio et tributo tenentium ab episcopo, tam monachorum et clericorum quam laicorum, vel alicujus, tam magnae quam parvae personae, dominio, praeter episcopale jus liberae sint penitus et quietae, ratas habemus et firmas easque perpetuis temporibus illibatas manere censemus. Liceat etiam vobis clericos et laicos e saeculo fugientes liberos et absolutos ad conversionem recipere et in vestra ecclesia absque contradictione aliqua retinere. Prohibemus insuper ut nulli fratrum vestrorum post factam in loco vestro professionem fas sit de eodem loco absque licentia prioris sui nisi obtentu arctioris religionis discedere; discedentem vero absque communium litterarum vestrarum cautione nullus audeat retinere. Et si aliquis ipsorum fratrum extra claustrum ausus fuerit sine praedicta licentia permanere, si secundo tertiove commonitus resipiscere forte contempserit, liceat priori ejusdem loci excommunicationis in ipsum tanquam in professum suum sententiam promulgare. Praeterea decimas quas a quadraginta annis inconcussas tenuistis, et nunc pacifice retinere noscimini, vobis et ecclesiae vestrae auctoritate apostolica confirmamus. Prohibemus etiam ut nulli fas sit vobis vel ecclesiae vestrae novas et indebitas exactiones imponere. Sepulturam quoque ipsius loci liberam esse decernimus, ut eorum devotioni et extremae voluntati qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia illarum ecclesiarum a quibus mortuorum corpora assumuntur. Ad haec, ordinationes clericorum vestrorum a quo malueritis catholico episcopo suscipiendi liberam vobis concedimus facultatem, sicut memorati episcopi facultatem ipsam vobis per authentica scripta indulsisse noscuntur. Fructum quoque vestrorum undecunque de episcopatu Bononiensi venientium, vobis decimas confirmamus, sicut eaedem decimae sunt ab eisdem episcopis ecclesiae vestrae provida circumspectione concessae. Obeunte vero te, nunc ejusdem loci priore, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu, vel fratrum pars consilii sanioris, secundum Dei timorem et beati Augustini Regulam, providerint eligendum. Decernimus ergo ut nulli omnino hominum liceat praefatam ecclesiam temere perturbare; aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum pro quorum gubernatione ac sustentatione concessa sunt usibus omnimodis profutura, salva sedis apostolicae auctoritate et Bononiensis episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, etc. Ego Lucius catholicae Ecclesiae episcopus. Ego Chunradus Sal. minister et Sabinensis episcopus ss. Ego Theodinus Portuensis et Sanctae Rufinae sedis episcopus ss. Ego Petrus Tusculan. episcopus ss. Ego Petrus tituli S. Susannae presb. cardinalis. ss Ego Gratianus Sanctorum Cosmae et Damiani Ego Vivianus tit. S. Stephani in Coelio Monte presb. card. ss. Ego Cynthius presb. card. tit. Sanctae Caeciliae ss. Ego Arduinus presb. card. tit. Sanctae Crucis in Jerusalem ss. Ego Matthaeus presb. card. tit. Sancti Marcelli ss. Ego Laborans presb. card. Sanctae Mariae trans Tiberim tit. Calixti ss. Ego Hyacinthus diaconus card. Sanctae Mariae in Cosmedin ss. Ego Ardicio Sancti Theodori diacon. card. ss. Ego Rainerius diac. card. Sancti Georgii ad Velum Aureum ss. diaconus cardinalis subscripsi. Datum Velletri per manum Alberti sanctae Romanae Ecclesiae presb. cardinalis et cancellarii, V. Nonas Maii, indictione XV, Incarnationis Dominicae anno 1182, pontificatus vero domini Lucii papae III anno I.